CELEX: 32021R1985
Language: hu
Date: 2021-11-15 00:00:00
Title: A Tanács (EU) 2021/1985 rendelete (2021. november 15.) a Fehéroroszországra vonatkozó korlátozó intézkedésekről szóló 765/2006/EK rendelet módosításáról

2021.11.16.   
               
               
                  HU
               
               
                  Az Európai Unió Hivatalos Lapja
               
               
                  L 405/1
               
            
         A TANÁCS (EU) 2021/1985 RENDELETE
         (2021. november 15.)
         a Fehéroroszországra vonatkozó korlátozó intézkedésekről szóló 765/2006/EK rendelet módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 215. cikkére,
         tekintettel a fehéroroszországi [helyesen: belarusz] helyzetre tekintettel hozott korlátozó intézkedésekről szóló, 2012. október 15-i 2012/642/KKBP tanácsi határozatra (1),
         tekintettel az Unió külügyi és biztonságpolitikai főképviselője és az Európai Bizottság együttes javaslatára,
         mivel:
         
                     (1)
                  
                  
                     A 765/2006/EK tanácsi rendelet (2) hatályba lépteti a 2012/642/KKBP határozatot, és különösen az olyan személyek, szervezetek és szervek pénzeszközeinek és gazdasági erőforrásainak befagyasztásáról rendelkezik, továbbá megtiltja pénzeszközök vagy gazdasági erőforrások azoknak történő rendelkezésre bocsátását, akik vagy amelyek felelősek súlyos emberi jogi jogsértésekért vagy a civil társadalom és a demokratikus ellenzék elnyomásáért, illetve akiknek vagy amelyeknek a tevékenységei egyéb módon súlyosan aláássák a demokráciát vagy a jogállamiságot Belaruszban, illetve akik vagy amelyek hasznot húznak a Lukasenka-rezsimből, vagy támogatják azt.
                  
               
                     (2)
                  
                  
                     A Tanács 2021. november 15-én elfogadta a (KKBP) 2021/1990 határozatot (3), amely egy további jegyzékbevételi kritériumot vezet be az olyan természetes vagy jogi személyekkel, szervezetekkel vagy szervekkel szembeni célzott korlátozó intézkedések alkalmazásának lehetővé tétele céljából, akik vagy amelyek szervezik a Lukasenka-rezsim azon tevékenységeit, vagy hozzájárulnak azokhoz, amelyek megkönnyítik az Unió külső határainak jogellenes átlépését, illetve tiltott áruk szállítását és korlátozás alá eső áruk – beleértve a veszélyes árukat is – jogellenes szállítását valamely tagállam területére.
                  
               
                     (3)
                  
                  
                     Az említett módosításnak tükröződnie kell a 765/2006/EK rendeletben annak érdekében, hogy lehetővé tegye a tilalom helyes és egységes végrehajtását az egész Unióban.
                  
               
                     (4)
                  
                  
                     A 765/2006/EK rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 765/2006/EK rendelet 2. cikke a következő bekezdéssel egészül ki:
            
               
                  „(6)   Az I. melléklet tartalmazza a következők listaját is:
                  
                              a)
                           
                           
                              azon természetes vagy jogi személyek, szervezetek vagy szervek, akiket vagy amelyeket a Tanács – a 2012/642/KKBP határozat 4. cikke (1) bekezdésének c) pontjával összhangban – olyanként azonosított, mint akik vagy amelyek szervezik a Lukasenka-rezsim azon tevékenységeit, vagy hozzájárulnak azokhoz, amelyek megkönnyítik:
                              
                                          i.
                                       
                                       
                                          az Unió külső határainak jogellenes átlépését; vagy
                                       
                                    
                                          ii.
                                       
                                       
                                          tiltott áruk szállítását és korlátozás alá eső áruk – beleértve a veszélyes árukat is – jogellenes szállítását valamely tagállam területére; és
                                       
                                    
                        
                              b)
                           
                           
                              azon jogi személyek, szervezetek vagy szervek, amelyeket a Tanács – a 2012/642/KKBP határozat 4. cikke (1) bekezdésének d) pontjával összhangban – az a) pontban említett személyek, szervezetek, vagy szervek tulajdonában vagy ellenőrzése alatt álló jogi személyekként, szervezetekként vagy szervekként azonosított.”
                           
                        
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. november 15-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 285., 2012.10.17., 1. o.
         
         
            (2)  A Tanács 765/2006/EK rendelete (2006. május 18.) a Fehéroroszországra vonatkozó korlátozó intézkedésekről (HL L 134., 2006.5.20., 1. o.).
         
            (3)  A Tanács (KKBP) 2021/1990 határozata (2021. november 15.) a fehéroroszországi helyzetre tekintettel hozott korlátozó intézkedésekről szóló 2012/642/KKBP határozat módosításáról (Lásd e Hivatalos Lap 10 oldalát).